จ่อถกเพิ่มหลักประกันอนุพันธ์
ทองดิ่งแรง 4% โบรก เกอร์หยิบยกหารือ เพิ่มหลักประกันอนุพันธ์ช่วงหยุดหลายวัน
15 เม.ย. 2556

ทองดิ่งแรง 4% โบรก เกอร์หยิบยกหารือ เพิ่มหลักประกันอนุพันธ์ช่วงหยุดหลายวัน 
นายกมลธัญ พรไพศาลวิจิต ผู้จัดการฝ่ายวิเคราะห์ บริษัท จีที เวลธ์ แมเนจเมนท์ กล่าวว่า ราคาทองคำที่ปรับตัวลดลงแรงถึง 63.50 เหรียญสหรัฐต่อออนซ์ คิดเป็น 4.06% ปิดที่ระดับ 1,5010.40 เหรียญสหรัฐ ในช่วงวันหยุดเทศกาลสงกรานต์อาจทำให้มูลค่าหลักประกันที่วางไว้ในโกลด์ฟิวเจอร์สลดลง และเมื่อตลาดอนุพันธ์กลับมาเปิดให้ซื้อขายในวันที่ 17 เม.ย. มีความเป็นไปได้ว่า ทำให้ลูกค้าที่วางหลักประกันไม่มากพออาจถูกบังคับขาย (ฟอร์ซเซล) ได้ 
“คงต้องมีคนโดนฟอร์ซเซล เพราะราคาทองคำปรับตัวลดลงมาก ทำให้หลักประกันที่วางไว้อาจไม่เพียงพอ แม้ว่าที่ผ่านมานักลงทุนจะวางไว้เกินระดับที่ทางสำนักหักบัญชี (TCH) ประกาศก็ตาม แต่เนื่องจากราคาทองคำปรับตัวลดลงในช่วงวันหยุดติดกันหลายวัน ตลาดอนุพันธ์หยุดทำการ” นายกมลธัญ กล่าว
หลังจากนี้คงจะมีการหารือกับ TCH และบริษัท ตลาดสัญญาซื้อขายล่วงหน้า (ประเทศไทย) หรือ TFEX ถึงมูลค่าหลักประกันของฟิวเจอร์สที่มีสินค้าอ้างอิงราคาโลกในช่วงที่ TFEX ต้องหยุดทำการนานติดต่อกันหลายวัน
สำหรับทิศทางราคาทองคำหลังจากนี้มองว่าน่าจะมีโอกาสปรับตัวลดลงต่อหากหลุดระดับ 1,480 เหรียญสหรัฐไปแล้ว ให้จับตาแนวรับถัดไปที่ 1,450 เหรียญสหรัฐ หากยังคงลดต่ำกว่าระดับนี้ได้ ทิศทางราคาทองคำอาจไม่สดใสแล้วสำหรับปี 2556 นี้
ด้านราคาน้ำมันดิบตลาดไนเม็กซ์ของสหรัฐ งวดส่งมอบเดือน พ.ค. ลดลง 2.22 เหรียญสหรัฐ หรือ 2.37% ปิดที่ 91.29 เหรียญสหรัฐต่อบาร์เรล ส่วนเบรนต์ลอนดอน งวดส่งมอบเดือนเดียวกัน ลดลง 1.16 เหรียญสหรัฐ ปิดที่ 103.11 เหรียญสหรัฐ 
ก่อนหน้านี้ สำนักหักบัญชีมีการปรับอัตราหลักประกันใหม่ สำหรับสินค้าอนุพันธ์ทุกประเภท โดยมีผลบังคับใช้ในวันที่ 11 เม.ย.เป็นต้นไป ซึ่งเป็นการปรับปรุงตามความผันผวนของสินค้าอ้างอิงตามรอบการพิจารณาปกติ
นอกจากนี้ ยังมีการเรียกเก็บหลักประกันเพิ่มเติม หรือ Super Margin ของสัญญา Silver Futures Oil Futures และ USD Futures ในวันที่ 12 เม.ย.นี้ เพื่อรับวันหยุดยาวช่วงสงกรานต์ ในขณะที่ตลาดต่างประเทศยังคงเปิดทำการตามปกติ เพื่อรองรับความเสี่ยงของราคาที่อาจจะเกิดขึ้นในตลาดต่างประเทศ